b'\n_START_ARTICLE_\nAlgimantas Daba\xc5\xa1inskas (1947)\n_START_PARAGRAPH_\nAlgimantas Daba\xc5\xa1inskas (g. 1947 m. gruod\xc5\xbeio 25 d. Op\xc5\xa1r\xc5\xabt\xc5\xb3 k., Marijampol\xc4\x97s r.) \xe2\x80\x93 pedagogas ir chorvedys.\n_START_SECTION_\nBiografija\n_START_PARAGRAPH_\n1967 m. baig\xc4\x99s Igliaukos vidurin\xc4\x99 mokykl\xc4\x85 (muzikos mok\xc4\x97si pas K. Balick\xc4\x85), iki 1969 m. pabaigos tarnavo soviet\xc5\xb3 armijoje. 1970\xe2\x80\x931974 m. muzik\xc4\x85 studijavo Vilniaus valstybiniame pedagoginiame institute (chorvedybos mok\xc4\x97si pas A. Joz\xc4\x97n\xc4\x85 ir B. Razauskien\xc4\x99)._NEWLINE_Nuo 1974 m. rudens Miroslavo (Alytaus r.) vidurin\xc4\x97s mokyklos muzikos ir dainavimo mokytojas, vaik\xc5\xb3 ir vyresni\xc5\xb3j\xc5\xb3 klasi\xc5\xb3 mergin\xc5\xb3 bei mi\xc5\xa1riojo choro vadovas. Pastar\xc4\x85j\xc4\xaf pareng\xc4\x97 1979 ir 1983 m. mokyklini\xc5\xb3 chor\xc5\xb3 zonin\xc4\x97ms var\xc5\xbeyboms, o jaunu\xc4\x8di\xc5\xb3 1997 m. Lietuvos moksleivi\xc5\xb3 dain\xc5\xb3 \xc5\xa1ventei. Su moksleiviais 1990 m. koncertavo Punsko, o 1997 m. \xe2\x80\x93 Jurbarko vidurin\xc4\x97se mokyklose._NEWLINE_Nuo 1995 m. Piva\xc5\xa1i\xc5\xabn\xc5\xb3 parapijos ba\xc5\xbeny\xc4\x8dioje prad\xc4\x97jo rengti mokyklinio jaunimo religin\xc4\x97s muzikos festivalius._NEWLINE_Nuo 1979 m. Alytaus rajono muzikos mokytoj\xc5\xb3 metodin\xc4\x97s komisijos pirmininkas._NEWLINE_1996 m. chorved\xc5\xbeiui suteikta muzikos mokytojo metodininko kvalifikacijos kategorija._NEWLINE_Be pedagoginio darbo, A. Daba\xc5\xa1inskas 1976\xe2\x80\x931992 m. su pertraukomis dirbo Miroslavo, Kume\xc4\x8di\xc5\xb3, Vanki\xc5\xa1ki\xc5\xb3 ir Pupsod\xc5\xbeio kult\xc5\xabros namuose, kur vadovavo \xc4\xafvairiems meno m\xc4\x97g\xc4\x97j\xc5\xb3 b\xc5\xabreliams. 1984\xe2\x80\x931992 m. buvo Alytaus miesto mi\xc5\xa1riojo choro \xe2\x80\x9ePutinas" chormeisteris, konkursuose ir koncertuose pasirei\xc5\xa1k\xc4\x97 ir kaip choro solistas tenoras._NEWLINE_Nuo 1996 m. Alytaus \xc5\xa0v. Kazimiero ba\xc5\xbeny\xc4\x8dios vargonininkas ir choro vadovas. Choras dalyvauja tradiciniuose \xc5\xa0v. Cecilijos religin\xc4\x97s muzikos festivaliuose \xc5\xa0v. Kazimiero ba\xc5\xbeny\xc4\x8dioje, \xc4\x97m\xc4\x97 rengti sekmadieninius vidurdienio koncertus ba\xc5\xbeny\xc4\x8dioje. A. Daba\xc5\xa1inskas savo chorams kuria religin\xc4\x97s muzikos k\xc5\xabrinius, diriguoja Alytaus rajono dain\xc5\xb3 \xc5\xa1vent\xc4\x97se.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'